**ปฏิบัติการด่วน

ผู้ประท้วงถูกจับในวาระครบรอบรัฐประหาร
นักกิจกรรม 15 คนถูกดำเนินคดีอาญา และอาจได้รับโทษจำคุกไม่เกินเจ็ดปี จากการเข้าร่วมการประท้วงอย่างสงบเพื่อเรียกร้องประชาธิปไตยเมื่อวันที่ 22 พฤษภาคม 2561 ที่กรุงเทพฯ พวกเขาถูกดำเนินคดีในข้อหายุยงปลุกปั่นและละเมิดข้อห้ามต่อการชุมนุมทางการเมืองอย่างสงบ

รังสิมันต์ โรม, สิรวิชญ์ เสรีธิวัฒน์, ปิยรัฐ จงเทพ, นิกร, วิเศษณ์, ณัฏฐา มหัทธนา, อานนท์ นำภา, เอกชัย หงส์กังวาน, ชลธิชา แจ้งเร็ว, โชคชัย ไพบูลย์รัชตะ, คีรี ขันทอง, พุทไธสิงห์ พิมพ์จันทร์, วิโรจน์ ตรงงามรักษ์** และอีกสองคนถูกดำเนินคดีอาญาแตกต่างกันระหว่าง 9-11 คดี รวมทั้งข้อหายุยงปลุกปั่น จากบทบาทในการประท้วงอย่างสงบเมื่อวันที่ 22 พฤษภาคม 2561 หากศาลรับฟ้องและตัดสินว่ามีความผิดตามข้อกล่าวหา พวกเขาอาจได้รับโทษจำคุกไม่เกินเจ็ดปี ทางกลุ่มเรียกร้องให้จัดการเลือกตั้งในประเทศไทยในเดือนพฤศจิกายน 2561 และได้จัดการชุมนุมประท้วงอย่างสงบใจกลางกรุงเทพฯ ในโอกาสครบรอบการยึดอำนาจของกองทัพ ผู้ประท้วงวางแผนเดินจากมหาวิทยาลัยธรรมศาสตร์ไปยังทำเนียบรัฐบาล

หลายวันก่อนการประท้วง ทางการได้ดำเนินการอย่างชัดเจนเพื่อขัดขวางการประท้วง โดยใช้มาตรการนานัปการเพื่อคุกคามและข่มขู่ผู้เข้าร่วม รวมทั้งการควบคุมตัวสามีภรรยาซึ่งให้เช่าเครื่องเสียงไว้ในค่ายทหาร

ในวันที่ 22 พฤษภาคม ตำรวจได้ตั้งแนวและแผงเหล็กสกัดผู้ประท้วง เพื่อขัดขวางไม่ให้เดินออกไปยังถนนใหญ่ได้ รวมทั้งยังมีการเปิดเพลงผ่านลำโพงใส่ผู้ประท้วงระหว่างที่แกนนำปราศรัย ทางการได้จับกุมบุคคลห้าคนซึ่งเริ่มเดินไปสู่ทำเนียบรัฐบาล จากนั้นยังควบคุมตัวอีก 10 คน ซึ่งเป็นทั้งผู้จัดการชุมนุมและผู้เข้าร่วมการประท้วง

ทั้ง 15 คนถูกดำเนินคดีแตกต่างกันรวมทั้งยุยงปลุกปั่น การละเมิดคำสั่งห้ามชุมนุม “ทางการเมือง” ของบุคคลห้าคนหรือกว่านั้น และการละเมิดพระราชบัญญัติจราจรทางบกและพระราชบัญญัติการชุมนุมสาธารณะ พ.ศ.2558 ซึ่งจำกัดอย่างกว้างขวางต่อเสรีภาพในการชุมนุมสาธารณะอย่างสงบ โดยทั้งหมดมีกำหนดเข้ารับการพิจารณาของศาลในวันที่ 11 กรกฎาคม 2561

**โปรดเขียนจดหมายทันทีในภาษาเวียดนาม ไทย หรือภาษาของท่านเอง เรียกร้องทางการให้** ยกเลิกการดำเนินคดีอาญาใด ๆ ต่อนักกิจกรรมทั้ง 15 คนอันเนื่องมาจากการใช้สิทธิมนุษยชนของตนในการชุมนุมอย่างสงบ

 ยกเลิกหรือแก้ไขเพิ่มเติมกฎหมายและคำสั่งใด ๆ ซึ่งจำกัดเสรีภาพในการชุมนุมอย่างสงบโดยพลการ รวมทั้งคำสั่งหัวหน้าคสช.ที่ 3/2558 และพระราชบัญญัติการชุมนุมสาธารณะ และอนุญาตให้บุคคลสามารถใช้สิทธิของตนโดยไม่ถูกข่มขู่หรือคุกคาม สอดคล้องกับพันธกรณีของประเทศไทยที่มีต่อกฎหมายสิทธิมนุษยชนระหว่างประเทศ

**กรุณาส่งจดหมายของท่านก่อนวันที่ 5 กรกฎาคม 2561 ไปยัง**

นายกรัฐมนตรี

พล.อ. ประยุทธ์ จันทร์โอชา

ทำเนียบรัฐบาล

ถนนพิษณุโลก ดุสิต

กรุงเทพฯ 10300

โทรสาร +66 2282 5131

อีเมล์: prforeign@gmail.com

**คำขึ้นต้น: เรียน นายกรัฐมนตรี**

ผู้บัญชาการตำรวจแห่งชาติ

พล.ต.อ. จักรทิพย์ ชัยจินดา

สำนักงานตำรวจแห่งชาติ

ถนน พระราม 1 ปทุมวัน

กรุงเทพมหานคร 10330

โทรสาร +66 2251 4739

**คำขึ้นต้น: เรียนผู้บัญชาการตำรวจแห่งชาติ**

**และสำเนาจดหมายถึง**

รัฐมนตรีว่าการกระทรวงยุติธรรม

นายสุวพันธุ์ ตันยุวรรธนะ

สำนักงานรัฐมนตรีกระทรวงยุติธรรม 99 หมู่ 4 อาคารกระทรวงยุติธรรม ชั้น 22

ถนนแจ้งวัฒนะ 9

อ.ปากเกร็ด จ.นนทบุรี 10210

โทรสาร +66 2953 0503

 **และให้ส่งสำเนาจดหมายไปยังผู้แทนการทูตในประเทศของท่าน กรุณาใส่ที่อยู่ของหน่วยงานการทูตตามรูปแบบด้านล่าง
ชื่อ ที่อยู่ 1 ที่อยู่ 2 ที่อยู่ 3 โทรสาร อีเมล์ คำขึ้นต้น**

 **ปฏิบัติการด่วน
ผู้ประท้วงถูกจับในวาระครบรอบรัฐประหาร**

**ข้อมูลเพิ่มเติม**สี่ปีนับแต่กองทัพไทยประกาศใช้กฎอัยการศึกและยึดอำนาจโดยการทำรัฐประหาร รัฐบาลทหารยังคงละเมิดสิทธิมนุษยชนนานัปการ รวมทั้งการปราบปรามบุคคลที่ใช้สิทธิที่จะมีเสรีภาพในการแสดงออก การสมาคม และการชุมนุมอย่างสงบ บุคคลซึ่งออกมาพูดวิพากษ์วิจารณ์รัฐประหารหรือเผยแพร่สื่อใด ๆ ที่ทางการเห็นว่าหมิ่นพระบรมเดชานุภาพ อาจถูกควบคุมตัวโดยพลการและถูกดำเนินคดีตามคำสั่งและกฎหมายที่ออกโดยรัฐบาลทหาร รวมทั้งกฎหมายเดิมที่จำกัดการใช้สิทธิ ซึ่งไม่อาจกระทำได้ตามหลักกฎหมายสิทธิมนุษยชนระหว่างประเทศ ทางการอ้างว่าจำเป็นต้องรักษาความมั่นคงและสถาบันพระมหากษัตริย์ และได้พุ่งเป้าดำเนินคดีกับผู้ที่ตนเห็นว่าเป็นฝ่ายตรงข้ามทางการเมือง และผู้ที่ออกมาวิพากษ์วิจารณ์ หรือบุคคลที่ถูกมองว่าวิพากษ์วิจารณ์โครงการทางการเมืองใด ๆ ทางการได้ใช้มาตรา 116 ตามประมวลกฎหมายอาญาเอาผิดในข้อหายุยงปลุกปั่นมากขึ้น โดยมีเป้าหมายเป็นบุคคลซึ่งทางการมองว่าเป็นผู้เห็นต่างจากรัฐ รวมทั้งบุคคลซึ่งเพียงปฏิบัติหน้าที่ตามวิชาชีพเพื่อคุ้มครองและรายงานข่าวการต่อต้านอย่างสงบ ทั้งยังมีการเอาผิดทางอาญากับกิจกรรมหลายประการที่เป็นเพียงการใช้สิทธิมนุษยชนอย่างสงบ แม้ว่าในเบื้องต้นทางการประกาศว่าจะใช้มาตรการจำกัดสิทธิเหล่านี้เพียงชั่วคราว แต่จนถึงปัจจุบัน ไม่มีแนวโน้มว่าจะยกเลิกมาตรการเหล่านี้ คสช.ซึ่งเป็นรัฐบาลทหารยังคงจำกัดเสรีภาพในการแสดงออกโดยพลการและอย่างกว้างขวาง ในขณะที่เดินหน้าตามโรดแมปการเมืองไปสู่การเลือกตั้ง ซึ่งเดิมเคยมีกำหนดในปี 2561 แต่ขณะนี้ถูกเลื่อนไปจนถึงต้นปี 2562 ทางการไทยยังคงควบคุมตัว ดำเนินคดีและคุมขังบุคคลโดยพลการ มีการขัดขวางและเซ็นเซอร์ไม่ให้จัดการประชุมและกิจกรรมสาธารณะ และมีการปราบปรามการแสดงความเห็นต่างอย่างสงบ มีการส่งเจ้าหน้าที่ทั้งในและนอกเครื่องแบบไปเข้าพบบุคคลต่าง ๆ เพื่อเตือนไม่ให้ทำการประท้วงอย่างสงบ นับแต่รัฐประหารปี 2557 เจ้าหน้าที่ของมหาวิทยาลัยได้รับคำสั่งจากกองทัพและกระทรวงศึกษาธิการ ให้สอดส่องดูแลกิจกรรมของนักศึกษา ซึ่งวิพากษ์วิจารณ์กองทัพ และห้ามหรือจำกัดอย่างเข้มงวดไม่ให้นักศึกษามีส่วนร่วมกับกิจกรรมทางการเมือง ในระดับชาติ คณาจารย์และอธิการบดีของมหาวิทยาลัยได้รับ “การเข้าเยี่ยม” โดยเจ้าหน้าที่ติดอาวุธ และได้รับคำสั่งให้ดูแลไม่ให้มีการจัดกิจกรรมทางการเมืองใด ๆ ในรั้วมหาวิทยาลัย ชื่อ: รังสิมันต์ โรม (ช), สิรวิชญ์ เสรีธิวัฒน์ (ช), ปิยรัฐ จงเทพ (ช), นิกร วิทยาพันธุ์ (ช), ณัฏฐา มหัทธนา (ญ), อานนท์ นำภา (ช), เอกชัย หงส์กังวาน (ช), ชลธิชา แจ้งเร็ว (ญ), โชคชัย ไพบูลย์รัชตะ (ช), คีรี ขันทอง (ช), พุทไธสิงห์ พิมพ์จันทร์ (ช) และวิโรจน์ ตรงงามรักษ์ (ช) และอีกสองคน

เพศสภาพ ช/ญ: ทั้งสอง

UA: 106/18 Index: ASA 39/8486/2018 เผยแพร่วันที่ 25 พฤษภาคม 2018